ΓΡΑΠΤΗ ΕΡΩΤΗΣΗ P-0256/99

υποβολή: Manuel Porto (PPE) προς την Επιτροπή

(5 Φεβρουαρίου 1999)

Θέμα: Παραβίαση του δικαίου του ανταγωνισμού στον τομέα της αποτέφρωσης απορριμμάτων στην Πορτογαλία

Η πορτογαλική κυβέρνηση ανέθεσε, χωρίς να προηγηθεί ανοικτός διαγωνισμός, με συμφωνία που χρονολογείται από το Μάϊο του 1987, ένα εκ των πραγμάτων μονοπώλιο στον ιδιωτικό όμιλο SCORECO για τη μεταφορά, εναποθήκευση, αποτέφρωση, εξαγωγή και τελική εναπόθεση σε χωματερές (landfill) των επικίνδυνων βιομηχανικών απορριμμάτων.

Η απόφαση αυτή προηγήθηκε της δημοσίευσης της απόφασης του Υπουργικού Συμβουλίου της Πορτογαλίας σχετικά με την πολιτική που πρέπει να ακολουθείται στον τομέα αυτό, ζημιώνοντας έτσι άλλους ενδεχόμενους ενδιαφερομένους.

Ο πρόεδρος της ως άνω επιχειρήσεως είναι, πλην των άλλων, μέλος του διοικητικού συμβουλίου της EGF, επιχείρησης κρατικών κεφαλαίων με δεσπόζουσα παρουσία στην πορτογαλική αγορά επεξεργασίας των απορριμμάτων και με προνομιακή πρόσβαση σε όλα τα δεδομένα που αφορούν την εν λόγω αγορά.

Λόγω των γεγονότων αυτών και άλλων όχι λιγότερο παράδοξων, όπως π.χ. το γεγονός ότι η αίτηση ορισμένων μονάδων αποτέφρωσης περί απολύσεως εργαζομένων τους προηγείται της δημοσίευσης του νομοθετικού διατάγματος που ρυθμίζει τις δραστηριότητες αυτές καθώς και της ολοκλήρωσης της δημόσιας συζήτησης σχετικά με μια μελέτη περιβαλλοντικών επιπτώσεων, υποχρεωτική σύμφωνα με το κοινοτικό δίκαιο, προκύπτουν ορισμένα ζητήματα που αφορούν τη μη τήρηση της ευρωπαϊκής νομοθεσία σχετικά με την πολιτική ανταγωνισμού.

Για τους ανωτέρω λόγους ζητώ δια της παρούσης μια επίσημη απάντηση στα ακόλουθα δύο ερωτήματα:

1. Ισχύουν ή όχι στον τομέα της επεξεργασίας βιομηχανικών αποβλήτων οι διατάξεις του ευρωπαϊκού δικαίου που αφορούν την πολιτική ανταγωνισμού.

2. Εάν ναι η πορτογαλική κυβέρνηση συμμορφώνεται ή όχι προς αυτήν τη νομοθεσία, ιδίως δε σε ό,τι αφορά την παροχή ίσων ευκαιριών σε όλους όσους ενδεχομένους επιχειρηματίες ενδιαφέρονται να προτείνουν λύσεις γι' αυτό το σοβαρό περιβαλλοντικό πρόβλημα.

Απάντηση του κ. Van Miert εξ ονόματος της Επιτροπής

(15 Μαρτίου 1999)

Οι κοινοτικοί κανόνες ανταγωνισμού (άρθρα 85 έως 94 της συνθήκης ΕΚ) εφαρμόζονται αναμφίβολα και στον τομέα της επεξεργασίας βιομηχανικών αποβλήτων. Η παροχή υπηρεσίας έναντι πληρωμής συνιστά, κατά γενικό κανόνα, οικονομική δραστηριότητα κατά την έννοια των προαναφερθεισών διατάξεων; επομένως, τόσο οι επιχειρήσεις όσο και οι δημόσιες αρχές οφείλουν να τηρούν τις διατάξεις που αποσκοπούν στην απρόσκοπτη, χωρίς περιορισμούς και στρεβλώσεις λειτουργία του ανταγωνισμού στην κοινή αγορά.

Οι διατάξεις αυτές απαγορεύουν τις συμφωνίες μεταξύ επιχειρήσεων, οι οποίες έχουν ως αποτέλεσμα τον περιορισμό του ανταγωνισμού καθώς και την κατάχρηση δεσπόζουσας θέσης όταν οι εν λόγω συμφωνίες ή συμπεριφορές ενδέχεται να επηρεάσουν σημαντικά τις συναλλαγές μεταξύ κρατών μελών. Σύμφωνα επίσης με τις προαναφερθείσες διατάξεις απαγορεύεται κάθε εθνική νομοθεσία εφόσον, μέσω αυτής, το κράτος οδηγεί τις επιχειρήσεις στο να υιοθετήσουν πρακτικές που περιορίζουν τον ανταγωνισμό και οι οποίες θα μπορούσαν να επηρεάσουν τις συναλλαγές μεταξύ κρατών μελών ή να ενισχύσουν τις επιπτώσεις αυτών των πρακτικών.

Ωστόσο, από τα στοιχεία που περιλαμβάνονται στην ερώτηση του Αξιότιμου Μέλους του Κοινοβουλίου δεν προκύπτει ότι υπήρξε πρακτική περιορίζουσα τον ανταγωνισμό εκ μέρους της κοινοπραξίας Scoreco, η οποία, σύμφωνα με τα αναφερόμενα στην ερώτηση, κατέχει εκ των πραγμάτων μονοπώλιο όσον αφορά την επεξεργασία των επικίνδυνων βιομηχανικών αποβλήτων στην Πορτογαλία. Η Επιτροπή δεν διαθέτει επαρκή στοιχεία για να αποφανθεί εάν σημειώθηκε παραβίαση των κοινοτικών κανόνων ανταγωνισμού.

Η Επιτροπή δεν διαθέτει στοιχεία για τυχόν παρατυπίες κατά την ανάθεση της σύμβασης στην οποία αναφέρεται το Αξιότιμο Μέλος του Κοινοβουλίου. Η υπόθεση αυτή δεν μπορεί να εκτιμηθεί μόνο με βάση τα στοιχεία που περιέχονται στην ερώτηση του Αξιότιμου Μέλους του Κοινοβουλίου.

Η Επιτροπή θα πράξει ό,τι είναι απαραίτητο για να ελέγξει εάν η ανάθεση αυτής της σύμβασης έγινε σύμφωνα με το κοινοτικό δίκαιο περί δημοσίων συμβάσεων. Σχετικά με το θέμα αυτό, η Επιτροπή θα εξετάσει επίσης κάθε συμπληρωματικό στοιχείο που ενδεχομένως θα της διαβιβάσει το Αξιότιμο Μέλος του Κοινοβουλίου.